section_heading: Povijesne činjenice o Zvonimirovoj smrti
paragraph_text: Kraljevske isprave poput onih kralja Stjepana II. iz 1166. godine kojom se potvrđuje samostanu sv. Ivana iz Biograda darovanje Rogova, Vrbice i Kamenjana od strane hrvatskih kraljeva Petra Krešimira IV. i Zvonimira, kao ni potvrde Zvonimirove darovnice koje naknadno izdaju Bela III. 1188., herceg Andrija 1198. i kralj Emerik 1200. godine, ne spominju način smrti kralja Zvonimira. Te isprave, kao i ona splitskog kneza Grubeše iz 1188. godine, dokazuju da je u 12. stoljeću postojalo živo sjećanje na vladavinu kralja Zvonimira, ali nema nijedne vijesti o njegovoj nasilnoj smrti, što bi vjerojatno bilo zabilježeno da se doista dogodila.